Tlačová správa

V Bratislave	Na okamžité uverejnenie	Vybavuje:	Telefónne číslo:	
Dátum 20.11.2015		Stanislav Sokol	02/69 20 34 21	

O živote nevidiacich rozprávajú fotografie

Únia nevidiacich a slabozrakých Slovenska (ÚNSS) organizuje v roku 2015 už 12. ročník súťaže a výstavy fotografií Cesta svetla, ktorej cieľom je prostredníctvom fotografie priblížiť širokej verejnosti život nevidiacich a slabozrakých ľudí, ich každodenné radosti i starosti. A tiež ukázať ľuďom zaujímavé javy, ktoré vytvára svetlo ako fenomén sprostredkujúci videnie.

Vernisáž výstavy fotografií Cesta svetla 2015 sa uskutoční v utorok 24. novembra o 17.00 h v novej budove SND v časti činohry na Pribinovej ulici 17 v Bratislave. Návštevníci divadla budú môcť výstavu vybraných fotografií vzhliadnuť na prelome mesiacov november a december.

Výstava je vyvrcholením fotografickej súťaže, do ktorej sa tento rok zapojilo 18 autorov spolu so 77 fotografiami. Súťaž má dve kategórie – Farebná fotografia a Čiernobiela fotografia. Víťazmi ročníka 2015 sa stali Peter Hladký s fotografiou Život v tme (Farebná fotografia) a Blanka Mináriková s fotografiami Bariéry hendikepu a Budiš svetlo I (ČB fotografia). Na výstave v novej budove SND budú prezentované práce víťazov ako aj ďalších prihlásených autorov, spolu zhruba 30 fotografií. Zaujímavosťou je, že viacerí amatérski fotografi zapojení do súťaže majú sami zrakové postihnutie. Počas vernisáže budú mať návštevníci možnosť stretnúť sa priamo s autormi vystavovaných fotografií, vernisáž je spojená s odovzdávaním cien víťazom ročníka 2015. Výstava fotografií Cesta svetla je putovná, v priebehu roka 2016 ju verejnosť môže navštíviť v niekoľkých ďalších mestách.

Počas vernisáže bude podpísané Memorandum o spolupráci medzi Lions Club International (LCI) District 122 Česká republika a Slovenská republika a Úniou nevidiacich a slabozrakých Slovenska. V Memorande sa obe organizácie zaväzujú vyvinúť maximálne úsilie pri napĺňaní svojho hlavného poslania - pomoci ľuďom so zrakovým postihnutím a spolupracovať vo všetkých oblastiach, ktoré im tento cieľ priblížia. Memorandum bude podpísané guvernérom LCI District 122 Františkom Kočkom a predsedom Únie nevidiacich a slabozrakých Slovenska Branislavom Mamojkom.

Partnermi podujatia sú Foto-video-shop, Slovenské národné divadlo a Ministerstvo kultúry SR, ktoré fotografickú súťaž finančne podporilo.

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má viac ako 4 000 členov združených v 65 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990.

Kontakt:
Stanislav Sokol, PR manažér ÚNSS
Tel.: 02/69 20 34 21, 0911 469 653
e-mail: stanislav.sokol@unss.sk
www.unss.sk